# BIUDŽETINĖS ĮSTAIGOS KLAIPĖDOS RAJONO

# GARGŽDŲ ATVIRO JAUNIMO CENTRO

# 2024 METŲ VEIKLOS ATASKAITA

## **I. JAUNIMO CENTRO PRISTATYMAS**

Biudžetinė įstaiga Klaipėdos rajono Gargždų atviras jaunimo centras (toliau – Jaunimo centras) Juridinių asmenų registre įregistruotas 2016 m. vasario 2 d. Buveinės adresas: Kvietinių g. 30, Gargždai. Pirmame aukšte: atviro darbo su jaunimu veikloms skirti du kabinetai, virtuvė, konsultacijų kabinetas ir 3 darbuotojų kabinetai. Antrame aukšte – buvo patalpos, skirtos tarptautinių savanorių apgyvendinimui. Tačiau Klaipėdos rajono savivaldybės tarybos sprendimu (2024 m. lapkričio 26 d.) Nr. T11-493 jos perduotos Klaipėdos r. pedagoginei psichologinei tarnybai. Klaipėdos g. 74 garaže buvo įrengtos kūrybinės dirbtuvės, tačiau šios patalpos Klaipėdos rajono savivaldybės tarybos sprendimu (2024-02-29) Nr. T11-63 perduotos Lietuvos kariuomenei. Jaunimo centrui priklauso dalis Jaunimo parko Laugalių gatvėje.

Nuo 2017 m. rugsėjo 1 d. Klaipėdos rajono savivaldybės mero 2017-07-17 potvarkiu Nr. MP-50 patvirtinta Jaunimo centro direktorė Inesa Greivienė, kuri nuo 2020 m. sausio 27 dienos buvo vaiko auginimo atostogose.

Nuo 2020 m. sausio 27 d. iki 2022 m. gegužės 12 d. Klaipėdos rajono savivaldybės mero 2020-01-20 potvarkiu Nr. MP-11 Jaunimo centro direktorę pavadavo jaunimo darbuotoja Deimantė Venckutė.

Nuo 2022 m. liepos 13 d. Klaipėdos rajono savivaldybės mero 2022 m. liepos 12 d. potvarkiu Nr. MP-119 Gargždų atviro jaunimo centro direktoriumi paskirtas Aidas Kryževičius. 2024 m. spalio 3 d. mero potvarkiu Nr. MP-196 A. Kryževičius 2024 m. spalio 9 d. atleistas iš pareigų.

2024 m. spalio 4 d. mero potvarkiu Nr. MP-197 Gargždų socialinių paslaugų centro direktorei Viktorijai Lygnugarienei pavesta atlikti Jaunimo centro direktoriaus pareigybės funkcijas, iki kol grįš I. Greivienė.

2024 m. spalio 31 d. mero potvarkiu Nr. MP-206 I. Greivienė 2024 m. spalio 31 d. atleista iš Gargždų atviro jaunimo centro direktoriaus pareigų šalių susitarimu. Gargždų socialinių paslaugų centro direktorei V. Lygnugarienei pavesta atlikti Jaunimo centro direktoriaus pareigybės funkcijas, iki kol bus paskirtas naujas direktorius.

Viešas konkursas eiti Gargždų atviro jaunimo centro direktoriaus pareigas įvyko 2024 m. gruodžio 3 d. Konkursą laimėjusi Agnė Adomaitė pareigas pradėjo eiti 2025 m. sausio 6 d. mero potvarkiu Nr. MP-226 (2024-12-16). Ji paskirta penkerių metų kadencijai.

2024 m. kovo 28 d. Klaipėdos rajono savivaldybės taryba priėmė sprendimą Nr. T11-412 „Dėl Klaipėdos rajono savivaldybės tarybos 2015 m. gruodžio 17 d. sprendimo Nr. T11-412 „Dėl Gargždų atviro jaunimo centro steigimo ir nuostatų patvirtinimo“ pakeitimo“. Registrų centre pakeisti įstaigos nuostatai registruoti 2024 m. birželio 20 d.

Jaunimo centras savo veiklą organizuoja vadovaudamasis atvirojo, mobilaus, informavimo ir konsultavimo darbo su jaunimu principais bei atsižvelgdamas į jaunimo poreikius. Vykdoma socialinė, prevencinė, ugdomoji-kūrybinė, jaunimo užimtumo veikla, teikiamos pirminės emocinės pagalbos paslaugos.

2024 metais buvo numatytos Jaunimo centro šios prioritetinės kryptys: jauno žmogaus poreikių atliepimas, vietinės ir tarptautinės savanorystės skatinimas, verslumo ir karjeros ugdymas, tarpinstitucinis bendradarbiavimas, jauno žmogaus psichologinio ir emocinio atsparumo ugdymas, saugios erdvės, jaunam žmogui kurti, veikti ir atsiskleisti kūrimas ir tobulinimas, mobilus darbas su jaunimu Klaipėdos rajone ir jaunimo darbuotojų mokykloje formos kūrimas.

Pagrindinis metų tikslas − sudaryti sąlygas jaunuolių saviraiškos poreikių tenkinimui per įvairiapusę patirtinę, tarptautinę, savanorišką veiklą, ugdant kūrybines galias ir gebėjimus bei tobulinant atviro darbo su jaunimu veiklos formas. Jaunimo centre kasmet siekiama sudaryti didesnes galimybes prisidėti prie rizikos jaunimo socialinės atskirties mažinimo, konstruktyvaus dalyvavimo visuomeniniuose procesuose, jaunimo įsitraukimo į jam naudingą ir prasmingą veiklą, darbo rinkai reikalingų įgūdžių ugdymo ir didesnių karjeros galimybių užtikrinimo, socialinių ir gyvenimo įgūdžių ugdymo.

2024 m. lapkričio 6 d. direktoriaus įsakymu Nr. V-46 buvo patvirtinta nauja Jaunimo centro organizacinė ir valdymo struktūra, kurioje: direktorius (1 etatas), administratorius (0,75 etato), ūkvedys (0,25 etato), atviras darbas su jaunimu (2,5 etato), jaunimo darbuotojas (darbui su projektais, jaunimo konsultavimu ir informavimu bei tarptautine savanoryste) (1 etatas), jaunimo darbuotojas (jaunimo praktinių ir verslumo įgūdžių ugdymui) (1 etatas), mobilus darbas su jaunimu (3 etatai, iš kurių 1 etatas buvo finansuojamas projektinėmis lėšomis), darbas su jaunimu mokykloje (1 etatas).

### **II. JAUNIMO CENTRO BIUDŽETAS**

1 lentelė. **Per finansinius metus gautos lėšos, jų šaltiniai ir lėšų panaudojimas pagal išlaidas**

|  |  |  |  |
| --- | --- | --- | --- |
| **Finansavimo šaltinis** | **Gauta lėšų suma per metus Eur** | **Panaudota lėšų suma per metus, Eur** | **Panaudojimas pagal išlaidų rūšį** |
| Savivaldybės biudžetas  | 222100,00 | 222100,00 | Darbo užmokestis  |
| 49050,67 | 49050,67 | Prekių ir paslaugų įsigijimas |
| Lėšos už paslaugas ir nuomą ( S ) | 56,00 | 56,00 | Prekių ir paslaugų įsigijimas |
| 539,00 | 539,00 | Ilgalaikio turto įsigijimas |
| Savivaldybės biudžetas (projektai) | 8900,00 | 8900,00 | Prekių ir paslaugų įsigijimas |
| Valstybės biudžetas JRA finansuojamas projektas ,,Mobilus darbas Klaipėdos rajone 2023“ | 5155,15 | 5155,15 | Darbo užmokesčiui |
| 15366,85 | 15366,85 | Prekių ir paslaugų įsigijimas |
| 1478,00 | 1478,00 | Ilgalaikio turto įsigijimas |
| Valstybės biudžetas JRA finansuojamas projektas ,,Jaunimas gali“ | 6800,00 | 6800,00 | Darbo užmokesčiui |
| 5200,00 | 5200,00 | Prekių ir paslaugų įsigijimas |
| ES lėšos JRA finansuojamas projektas „ESC51/181189“ | 11516,00 |  | Prekių ir paslaugų įsigijimas |
| ES lėšos JRA finansuojamas projektas „MP/KA155/229910“ | 13157,60 | 13157,60 | Prekių ir paslaugų įsigijimas |
| Parama | 61,80 |  | Prekėms ir paslaugoms |
| **Iš viso:** | **339381,07** | **327803,27** |  |

2 lentelė. **2024 metais Jaunimo centre įgyvendinti projektai**

|  |  |  |  |
| --- | --- | --- | --- |
| **Eil. Nr.** | **Projekto pavadinimas** | **Finansavimo šaltinis** | **Gautos lėšos****Eur** |
| 1 | „Mobilus darbas Klaipėdos rajone 2023“ | Jaunimo reikalų agentūra | 22 000,00 |
| 2 | ,,Jaunimas gali“ | Jaunimo reikalų agentūra | 12 000,00 |
| 3 | ES projektas ESC51/181189 | Jaunimo reikalų agentūra | 11 516,00 |
| 4 | ES projektas MP/KA155/229910 | Jaunimo reikalų agentūra | 13 157,60 |
| 5 | „Narkotikų kontrolės ir nusikalstamumo prevencijos užtikrinimas“ | Klaipėdos rajono savivaldybės narkotikų kontrolės ir nusikalstamumo prevencijos programa | 5 000,00 |
| 6 | „Paslėptos emocijos“ | Klaipėdos rajono savivaldybės jaunimo įgalinimo ir įtraukimo į pilietinę veiklą galimybių kūrimo ir plėtros programa | 1 700,00 |
| 7 | „Mokinių savivaldų konferencija“ | Klaipėdos rajono savivaldybės jaunimo įgalinimo ir įtraukimo į pilietinę veiklą galimybių kūrimo ir plėtros programa | 1 600,00 |
| 8 | „Emocijos ir aš“ | Klaipėdos rajono savivaldybės jaunimo įgalinimo ir įtraukimo į pilietinę veiklą galimybių kūrimo ir plėtros programa | 600,00 |
| 9 | „Nepilnamečių integracija į darbo rinką vasarą Klaipėdos rajone“ | Klaipėdos rajono savivaldybės jaunimo užimtumo vasarą ir integracijos į darbo rinka programa | 21 095,92 |
|  |  | **Iš viso:** | **88 569,52** |

#### **III. JAUNIMO CENTRO TURTAS**

2024 m. gruodžio 31 d. duomenimis, Gargždų atviro jaunimo centro ilgalaikio turto likutinė vertė – 127 061,14 Eur. Per ataskaitinį laikotarpį centras įsigijo spausdintuvą (539,00 Eur.) iš lėšų už paslaugas ir 2 kompiuterius (1 478,00 Eur) iš valstybės biudžeto lėšų.

**IV. JAUNIMO CENTRE TEIKIAMOS PASLAUGOS IR JŲ GAVĖJAI**

**4.1. Paslaugų gavėjai**

**Jaunimo centro** ataskaitiniu laikotarpiu bendras unikalių lankytojų skaičius – 423 jaunuoliai. Bendras apsilankymų skaičius – 2589. Jaunimo centro lankytojų amžius 14–29 m. Per dieną Jaunimo centre apsilankančių jaunuolių vidurkis – 18. Jaunuolių amžiaus vidurkis – 15 m. Individualių konsultacijų metu nuolatinį kontaktą su jaunimo darbuotojais išlaikančių jaunuolių tarpe užfiksuotas mažiau galimybių turinčių jaunuolių skaičius – 35. Žalingų įpročių turinčių jaunuolių skaičius – 38.

**Mobilus darbas su jaunimu** nuo 2024 m. sausio 1 d. buvo vykdomas Veiviržėnuose, Priekulėje, Plikiuose, Kretingalėje, Ketvergiuose, Endriejave, Vėžaičiuose ir Dituvoje. Bendras unikalių lankytojų skaičius ‒ 891 jaunuolis. Bendras apsilankymų skaičius – 2562. Mobilaus darbo su jaunimu lankytojų amžius 12–29 m. Per dieną apsilankančių jaunuolių vidurkis – 14. Individualių konsultacijų metu nuolatinį kontaktą su jaunimo darbuotojais išlaikančių jaunuolių tarpe užfiksuota mažiau galimybių turinčių jaunuolių skaičius – 34. Žalingų įpročių turinčių jaunuolių skaičius – 29.

**Praktinių įgūdžių ir verslumo skatinimo** vasaros įdarbinimo programoje dalyvavo 46 jaunuoliai ir 23 darbdaviai.

**Jaunimo informavimo ir konsultavimo** specialisto duomenimis, individualus konsultavimas ir lydėjimas užtikrintas – 112 jaunuolių. Specialistas parengė 24 publikacijas, pasiekti 9936 jauni žmonės, iš jų į veiklas įtraukti – 123 jauni žmonės. Individualių konsultacijų metu užfiksuotas mažiau galimybių turinčių jaunuolių skaičius – 12. Žalingų įpročių turinčių jaunuolių skaičius – 8.

1. Diagrama**: „Unikalių lankytojų skaičius Jaunimo centre 2016–2024 m.“**
2. Diagrama: **„Unikalių jaunų žmonių seniūnijose, su kuriais palaikomas reguliarus kontaktas vykdant mobilųjį darbą su jaunimu, skaičius 2018−2024 m**.“

**4.2. Dalyvavimas darbo rinkoje**

Bendradarbiaujant su Klaipėdos rajono užimtumo tarnyba, Jaunimo centre stažuotes, skirtas darbo įgūdžiams ar profesinei kvalifikacijai kelti, atkurti bei tobulinti, atliko 1 jaunas žmogus.

Bendradarbiaujant su Klaipėdos profesinio ir aukštojo mokslo ugdymo įstaigomis profesinę praktiką Jaunimo centre atliko 3 jauni žmonės.

2024 metais Jaunimo centre buvo įgyvendintos veiklos praktinių ir verslumo įgūdžių ugdymui: verslo simuliaciniai žaidimai, karjeros išvykos, susitikimas su kosmetologe Matilda Žukauskaite, kepyklėlės „Saldu saldu“ įkūrėja Roberta Dirginče, susitikimai su rajono verslininkais. Aktualus profesijų jaunuoliams pristatymas, siekiant didinti žinias apie profesines veiklas, jų užkulisius ir darbo specifiką (verslo valdymas, projektų valdymas, trenerių veikla). Surengtas susitikimas su NATO, Lietuvos kariuomenės sausumų kariais, suorganizuota išvyka į Klaipėdos rajono policijos komisariatą. Bendrai 17 veiklų buvo orientuotų į praktinius ir verslumo įgūdžius.

Jaunimo centras įgyvendino Klaipėdos rajono savivaldybės jaunimo užimtumo vasarą ir integracijos į darbo rinka programą. Šios programos metu buvo įdarbinti 46 jaunuoliai 23-jose įmonėse. Jaunuoliams įvertintos kompetencijos ir 10-čiai jaunuolių skirtos dovanos pagal kompetencijų įvertinimo ir skatinimo tvarką.

**4.3. Jaunimo konsultavimas ir informavimas, savanorystė**

Jaunimo informavimo ir konsultavimo specialistas parengė 24 publikacijas, pasiekti 9936 (peržiūrų skaičius internete) jauni žmonės, iš jų į veiklas įtraukti 123 jauni žmonės. Suorganizuotos 4 informacinės kampanijos – Karjeros, „Dalinkis vasara“, „Žalia šviesa gyvenimui“. 2 socialinio darbo studentės atliko praktiką, 8 savanoriai baigė 6 mėnesius trukusią Jaunimo savanorišką tarnybą ir toliau tęsia savanorystę. Nuo 1 iki 3 mėnesių savanoriavo 30 mūsų rajono savanorių. 2024 m. nuo sausio iki gegužės mėn. Jaunimo centre tarptautinę savanorystę tęsė 2 savanorės (portugalė ir ukrainietė). 2024 m. rugpjūčio mėnesį į tarptautinę savanorystę Italijoje, Palermo miestą, išvyko 1 mergina. Jai buvo suteiktos visos konsultacijos prieš ir per savanorystę. Suorganizuoti 4 susitikimai su jaunimo ir bendruomeninėmis organizacijomis. Užmegztas bendradarbiavimas ir vykdytos veiklos su Mobiliazijos ir pilietinio pasipriešinimo departamentu prie Krašto apsaugos ministerijos dėl jaunuolių įtraukimo ir edukavimo pilietiškumo ir patriotiškumo temomis. Taip pat vykdytas bendradarbiavimas su Jaunimo reikalų agentūra, Lietuvos jaunimo organizacijų taryba, „Eurodesk“, Klaipėdos rajono savivaldybės Visuomenės sveikatos biuru, Paramos šeimai centru, Lietuvos moksleivių sąjungos Gargždų skyriumi, VšĮ Klaipėdos apskrities pagalbos vyrams centru, Gargždų socialinių paslaugų centro Globos centru, Gargždų vaikų ir jaunimo laisvalaikio centru, jaunimo organizacijomis: Rietavo „Progresu“, „Alterno“.

3 lentelė.**Jaunimo centro dalyvavimas tarptautiniuose projektuose**

|  |  |  |  |
| --- | --- | --- | --- |
| Eil. Nr. | Projekto pavadinimas | Data | Dalyvių skaičius (be vadovų) |
| 1 | Tarptautiniai mokymai ,„I feel good“. Inovatyvus požiūris į jaunimo psichinę sveikatą ir įtrauktį. | Nuo 2024 01 16iki 2024 01 21 | 20 |
| 2 | Išorinė supervizija dėl tarptautinės savanorystės projekto. | 2024 04 182024 05 142024 06 14 | 6 |
| 3. | Tarptautinis sportinis komandinis žaidimas „Parneštukas“(4 išvykos). | Nuo 2024 11 iki 2024 12 | 24 |
| 4. | Jaunimo mainai „Lietuva – Ispanija“. (Bendradarbiaujant su jaunimo organizacija „Alterno“) | 2024 08 30 | 24 |

**4.4. Veiklos jaunimui**

Jaunimo centre vykdomos į socialinių paslaugų katalogą įtrauktos veiklos:

– atvirasis darbas su jaunimu (paslauga, teikiama siekiant ugdyti jaunų žmonių asmenines ir socialines kompetencijas, padėti jiems aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jauno žmogaus gyvenimo pokyčius. Jaunimas motyvuojamas dalyvauti jo interesus atitinkančioje veikloje, skatinamas tobulėti, ugdytis verslumą ir darbo rinkai reikalingus įgūdžius);

– mobilusis darbas su jaunimu (paslauga, kuria siekiama padėti jauniems žmonėms tobulėti, (iš)spręsti kylančias problemas ir įveikti sunkumus (pvz., ugdymosi, užimtumo problemas ir pan.), stiprinti ryšius su bendruomene, sukurti saugią, atvirą, neformalią, neįpareigojančią aplinką, kurioje jauni žmonės galėtų kartu su draugais ir bendraamžiais ugdyti(s) socialinius įgūdžius. Teikiant paslaugą, siekiama padėti jaunimui įsitraukti į arčiausiai jo esančią darbo su jaunimu infrastruktūrą, savanorišką veiklą ir jaunimo organizacijų veiklą, užtikrinant turiningą laisvalaikį, ugdymą(si) ir socialinę integraciją, įgalinti jaunimą aktyviai veikti jaunų žmonių gyvenamojoje teritorijoje);

– sociokultūrinės paslaugos (laisvalaikio organizavimo paslaugos, teikiamos siekiant išvengti socialinių problemų, didinti socialinę įtrauktį. Jas gaunantys asmenys (šeimos) gali bendrauti, dalyvauti grupiniuose užsiėmimuose, užsiimti mėgstama veikla); informavimas (reikalingos informacijos apie socialinę pagalbą suteikimas asmeniui (šeimai).

Taip pat Gargždų atviras jaunimo centras nuo 2024-09-03 vykdė nuolatinį darbą mokykloje.

Jaunimo darbuotojai ataskaitiniu laikotarpiu įgyvendino ir suorganizavo įvairių veiklų (266), orientuotų į jaunimo poreikius:

1. Renginiai (3): tautiškiausios Klaipėdos rajono mokyklos rinkimų konkursas ir apdovanojimų renginys „Tautiška“; Rugsėjo 1-osios renginys „Vienu ritmu“; jaunimo vasaros akademija „Kartu mes galim daug“ Telšiuose.
2. Stovyklos (2): bendradarbiaujant su Radviliškio ir Pakruojo atvirais jaunimo centrais suorganizuota stovykla jaunimui Kurtuvėnų regioniniame parke, sporto bazėje „Napoleonas“; prevencinė patyriminė stovykla pagal Narkotikų kontrolės ir nusikalstamumo prevencijos priemonių planą.
3. Veiklos jaunimo organizacijoms/bendruomenėms/įstaigoms (48): jaunimo organizacijų ir bendruomeninių organizacijų susitikimai (kartą per ketvirtį); projektų rašymo dirbtuvės; susitikimai su Klaipėdos apskrities pagalbos vyrams centru (2); atvejo analizė Mažeikiuose, Plungėje, Skuode; gerosios patirties vizitas Šilutės atvirame jaunimo centre; Vaikų gynimo dienos minėjimas, bendradarbiaujant su Gargždų socialinių paslaugų centro Globos namų padaliniu; veiklos bendruomeniniame namelyje kalėdiniu laikotarpiu Gargždų miesto centre; reguliarūs susitikimai su Klaipėdos rajono mokyklų atstovais; suorganizuota išvyka į Klaipėdos Karalienės Luizės jaunimo centrą, renginį „Pokštas arba saldainis“; vizitas į Jaunimo reikalų agentūros tinklo susitikimą Kretingoje, aptartas 2025 metų Jaunimo politikos įgyvendinimo planas; kalėdinės dirbtuvės Kretingalės pagrindinėje mokykloje ir kt.
4. Veiklos, orientuotos į psichologinę ir emocinę sveikatą (38): susitikimas su geštalto psichoterapijos praktiku Dariumi Dociumi ir psichologe Olga Ivanec Gargždų atvirame jaunimo centre; nuolatiniai individualūs pokalbiai su Gargždų ir nuo rajono centro nutolusių švietimo įstaigų mokiniais; klasių valandėlių vedimas Klaipėdos rajono mokyklose (temos: patyčios, tarpusavio santykiai, jausmai ir emocijos, žalingi įpročiai, tolerancija, sveikatingumas, stereotipai, ribos) ir kt.
5. Veiklos, orientuotos į laisvalaikio užimtumą (155): išvykos į Latviją su jaunuoliais, dalyvavimas „Parneštuko“ iniciatyvoje; Gargždų atviro jaunimo centro jaunimo informavimo ir konsultavimo specialistė, kartu su tarptautiniais savanoriais organizavo kultūrinius vakarus, kurių metu pristatinėjo Erasmus+ ir Europos solidarumo korpusą (suorganizuota veiklų – 2); projekto „Discover EU“ dalyviai, vykdytojai, įgyvendinę projektą, pagal kurį traukiniais keliavo po Europą, pristatė savo kelionės įspūdžius Gargždų atvirame jaunimo centre, rajono švietimo įstaigose (suorganizuota veiklų – 5); filmų vakarai; maisto gaminimas; stalo žaidimų vakarai; lauko žaidimai; smiginio, biliardo turnyrai; diskgolfo mokymai; spalvinimo terapija ir kt.
6. Veiklos, orientuotos į praktinių įgūdžių ugdymą (17): kelionė traukiniais pagal „Discover EU“ „Erasmus+“ projektą, vyko 10 jaunuolių ir 2 jaunimo darbuotojos; vykdytos praktinių įgūdžių ir verslumo ugdymo individualios ir grupinės konsultacijos; pradėtas vykdyti „Jaunimo vasaros įdarbinimo ir integracijos į darbo rinką“ projektas; organizuoti verslumą skatinantys susitikimai: su kosmetologe Matilda Žukauskaite, su kepyklėlės „Saldu, saldu“ įkūrėja Roberta Dirginče, susitikimas su lektoriumi M. Žemguliu, diskutuota apie verslą, sveikatos temas, psichotropinių medžiagų vartojimą. Surengtas susitikimas su NATO, Lietuvos kariuomenės sausumų kariais, išvyka į Klaipėdos rajono policijos komisariatą.
7. Veiklos, orientuotos į pilietiškumo ugdymą (3): susitikimas su dainininku, pilietiškumo puoselėtoju Gabrieliumi Liaudansku-Svaru Priekulės Ievos Simonaitytės gimnazijoje, dalyvavo 200 jaunuolių; Sausio 13-osios minėjimas; viktorina pilietiškumo ugdymui „Tautiška“.

###### **V. JAUNIMO CENTRE ATLIKTI PATIKRINIMAI, JŲ REZULTATAI**

Savivaldybės jaunimo reikalų koordinatorius 2024 metų rugsėjo 19 dieną identifikavo ir įvertino Jaunimo centro veiklą pagal JRA patvirtintą atvirųjų jaunimo centrų ir atvirųjų jaunimo erdvių identifikavimo ir veiklos kokybės priežiūros tvarkos aprašą. Šio aprašo 1 priedo 13 pozicijų atitiktis „Taip“ (Nr. JR1-4). 2024 metų spalio 1 dieną jaunimo reikalų koordinatorė identifikavo ir įvertino mobiliojo darbo su jaunimu atitiktį, tvarkos aprašo 1 priede visos pozicijos įvertintos teigiamai (Nr. JR1-5).

**VI. DIREKTORIAUS VEIKLA ĮGYVENDINANT TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Jaunimo centras ataskaitiniu laikotarpiu pasirašė dvi naujas jungtinės veiklos sutartis, 7 naujas bendradarbiavimo sutartis, tęsiamas tarpinstitucinis bendradarbiavimas tiek vietos, tiek nacionaliniu lygmenimis. Daug dėmesio skirta Klaipėdos rajono savivaldybės Narkotikų kontrolės ir nusikalstamumo prevencijos priemonių planui 2022-2024 m. įgyvendinti.

Ieškoma vis naujų darbo su jaunimu formų, kad būtų sudarytos visos sąlygos jaunuolių saviraiškos poreikiams tenkinti. Nuo 2024 m. rugsėjo 3 d. pradėtas nuolatinis darbas mokykloje, Gargždų „Vaivorykštės“ gimnazijoje, du darbuotojai kiekvieną darbo dieną užima jaunuolius gimnazijoje. Projektas, buvusio vadovo A. Kryževičiaus teigimu, sulaukė pasisekimo ne tik rajone, bet ir nacionaliniu lygiu. Pagal Gargždų atviro jaunimo centro praktiką sukurtos rekomendacijos darbui su jaunimu mokykloje.

Laikinai direktorės pareigas einant Gargždų socialinių paslaugų centro direktorei V. Lygnugarienei visi darbuotojai susipažino ir įvaldė elektroninę dokumentų valdymo sistemą „Kontora“. Buvo suorganizuotas vizitas į Šilutės atvirą jaunimo centrą, siekiant pasisemti gerosios patirties. Atviro jaunimo centro veiklos viešintos Klaipėdos rajono laikraštyje „Banga“, portale [www.gargzdai.lt](http://www.gargzdai.lt), atnaujinta Gargždų atviro jaunimo centro svetainė www.gajc.lt.

Ataskaitiniu laikotarpiu daug dėmesio skirta ieškant galimybių Jaunimo centro patalpų plėtrai arba persikėlimui į kitas patalpas. Tarybos sprendimu skirta 50 000 Eur jaunimo vasaros lofto jaunimo parke įkūrimui.

**VII. PROBLEMOS, SUSIJUSIOS SU JAUNIMO CENTRO VEIKLA IR SIŪLOMI PROBLEMŲ SPRENDIMO BŪDAI**

Nuo 2022 metų ir per šį ataskaitini laikotarpį problemos ir jų sprendimo būdai nepakito: patalpos Kvietinių g. 30, kuriomis naudojasi Jaunimo centras, yra nepakankamos šiuo metu išvystytoms atvirojo darbo su jaunimu veikloms vykdyti:

1) netelpa visa turima įranga, aparatūra ir darbo priemonės;

2) Jaunimo centras yra jaunuoliams strategiškai nepatogioje vietoje (toli nuo miesto centro), miesto stoties, tai viena iš priežasčių, kodėl lankomumas mažėjo. Miesto ir rajono jaunuoliams sudėtinga pasiekti esamą Jaunimo centro vietą. Jaučiamas didelis poreikis kitoms patalpoms, kad būtų galima užtikrinti tinkamas darbuotojų darbo sąlygas ir jie galėtų įvairiapusiškai vykdyti darbą su jaunimu, teikti jiems paslaugas bei sukurti tinkamas veiklos erdves jaunuoliams.

Vasaros lofto įrengimas jaunimo parke šias problemas dalinai spręstų šiltuoju laikotarpiu, tačiau šaltuoju sezonu problemos išlieka. Siūlomas sprendimas išnaudoti miesto centrą ir vietoj atgyvenusios garažų teritorijos Smėlio gatvėje pastatyti modernų pastatą, tenkinantį tiek jaunimo, tiek galimai kitų įstaigų poreikius.

Nors įstaiga nėra didelė, tačiau galioja visoms biudžetinėms įstaigoms taikomi reikalavimai, ta pati įstatyminė bazė, tad administracinis krūvis yra didelis, būtų poreikis didinti administratoriaus 0,5 etato iki 1 etato. Atsižvelgiant į vis labiau įveiklinamą teritoriją jaunimo parke, būtų poreikis didinti ir ūkvedžio etatą nuo 0,25 iki bent 0,5 etato, siekiant užtikrinti tvarką.

Mobilus darbas su jaunimu 2024 m. buvo vykdomas Veiviržėnuose, Plikiuose, Kretingalėje, Priekulėje, Ketvergiuose (2 etatai) ir pagal projektą į darbą priėmus dar vieną papildomą komandą (1 etatas, du žmonės) buvo lankomasi Endriejave, Vėžaičiuose, Dituvoje, Judrėnuose, tačiau pastarosiose vietovėse dirbta iki 2024-12-31, kol tęsėsi projektas. Tad išlieka poreikis papildomo 1 etato mobiliam darbui su jaunimu, kad būtų reguliariai lankomasi daugumoje nuo rajono centro nutolusių vietovių.

2024 m. taip pat buvo gauta nemažai tarptautinių mainų jaunimui pasiūlymų, kuriuose dalyvauti ir vežtis jaunimą galimybės ne visada buvo, nes yra labai ribotas komandiruočių išlaidų biudžetas. Dažnai būna, kad projektinėmis lėšomis padengiama didžioji dalis išlaidų, tačiau nėra galimybės siųsti jaunimo darbuotojų, nes nepakanka lėšų dienpinigiams. Siekiant kokybiško paslaugų teikimo būtina paraleliai kelti darbuotojų kvalifikaciją, tad yra poreikis didinti komandiruočių lėšas. Ribotos galimybės kelti kvalifikaciją, nedidelis darbo užmokestis – vienos iš pagrindinių priežasčių, lemiančios dažną personalo kaitą. Dėl to kyla papildomų grėsmių įgyvendinant tęstinius projektus, kuriant stabilų santykį su paslaugų gavėjais, užtikrinant veiklų tęstinumą ir kokybę.

Direktorė Agnė Adomaitė